ll ଶ୍ରୀମନ୍ଦିର ରେ ଦୁଧ ମେଲାଣ ଉତ୍ସବ ll

ଆଜି ପବିତ୍ର ପୌଷ ମାସ ଶୁକ୍ଳ ପକ୍ଷ ତ୍ରୟୋଦଶୀ ତିଥିରେ ତିଥିରେ ତଥା ନବାଙ୍କ ବେଶର ପୂର୍ବ ଦିନ ହେତୁ ଶ୍ରୀମନ୍ଦିରରେ ଦୁଧ ମେଲାଣ ବା ଦୁଧ ମେଳଣ ନୀତି ଅନୁଷ୍ଠିତ ହେଉଅଛି ।

           ଶ୍ରୀମନ୍ଦିରର ‘ସ୍ୱତ୍ୱଲିପି’ ଅନୁସାରେ, ‘ଦୁଧ ମେଲାଣ’ ନୀତିରେ ‘ଦେଶ’ ମାନଙ୍କରୁ ଗୋପାଳମାନେ ଦୁଧଭାର ଆଣି ଆସନ୍ତି ଏବଂ ଜଗନ୍ନାଥବଲ୍ଲଭ ମଠ ଠାରେ ‘ଗୋଧନ’ (ଗୋ-ଦୋହନ) ନୀତି ସଂପନ୍ନ ହୁଏ। ସେହି ଦୁଧକୁ ଘଣ୍ଟ, ଛତା ଓ କାହାଳୀ ସହ ଶ୍ରୀମନ୍ଦିରକୁ ନିଆଯାଏ।
ଆଜି ମଧ୍ୟାହ୍ନ ଧୂପ ଅର୍ଥାତ ଦ୍ଵିପ୍ରହର ଧୂପ ନୀତି ବଢିବା ପରେ ଦକ୍ଷିଣ ଘରୁ ମହାପ୍ରଭୁଙ୍କର ଚଳନ୍ତି ବିଗ୍ରହ ଶ୍ରୀ ରାମ ଏବଂ ଶ୍ରୀ କୃଷ୍ଣ ରତ୍ନସିଂହାସନକୁ ବିଜେ କରି ଶ୍ରୀ ରାମ, ବଡ଼ଠାକୁର ବଳଭଦ୍ରଙ୍କ ଠାରୁ ଏବଂ ଶ୍ରୀକୃଷ୍ଣ ମହାପ୍ରଭୁ ଶ୍ରୀଜଗନ୍ନାଥଙ୍କ ଠାରୁ ଆଜ୍ଞା ମାଳ ପାଇବା ପରେ କଳ୍ପବଟ ଠାରେ ଥିବା ପାଲିଙ୍କିକୁ ମହାଜନ ସେବକଙ୍କ ଦ୍ୱାରା ଆସିଥାନ୍ତି। ଏହାପରେ ରାମକୃଷ୍ଣ ବିମାନବଡ଼ୁ ସେବକମାନଙ୍କ ଦ୍ୱାରା ଜଗନ୍ନାଥବଲ୍ଲଭ ମଠକୁ ଘଣ୍ଟ, ଛତ୍ର, ଚାମର ଆଦିର ପଟୁଆରରେ ବିଜେ କରନ୍ତି। ସେଠାରେ ପୂର୍ବରୁ ଏକ ବାଲି ବେଦୀ ପ୍ରସ୍ତୁତ ହୋଇ ଚାନ୍ଦୁଆ ବନ୍ଧା ହୋଇଥାଏ। ଦୁଇ ଠାକୁରଙ୍କୁ ସେଠାକୁ ଆଣିବା ପରେ ଗଉଡ଼ମାନେ ବାଘମୁହାଁ ବାନ୍ଧି ସଂଗ୍ରହ କରିଥିବା ଦୁଧ ଭାରମାନ କୋଠ ମହାଭୋଇଙ୍କୁ ଦିଅନ୍ତି ଏବଂ ମହାଭୋଇ କ୍ଷୀରର ସ୍ୱଳ୍ପ ଅଂଶକ ଭିତରଚ୍ଛଙ୍କ ନିକଟରେ ସର୍ପମଣୋହି କରାନ୍ତି ଏବଂ କ୍ଷୀରର ଅବଶିଷ୍ଟାଂଶଙ୍କୁ ଭାରରେ ବୋହି ମନ୍ଦିରକୁ ଅଣାଯାଇଥାଏ। ଚଳନ୍ତି ପ୍ରତିମାମାନେ ନାଟମଣ୍ଡପକୁ ପ୍ରତ୍ୟାବର୍ତ୍ତନ କରିବା ପରେ ପୂଜାପଣ୍ଡାଙ୍କ ଦ୍ବାରା ପ୍ରସାଦଲାଗି ଓ ବନ୍ଦାପନା ସମ୍ପନ୍ନ ହୋଇଥାଏ। ଏହାପରେ ରାମ କୃଷ୍ଣ ଦକ୍ଷିଣି ଘରକୁ ଫେରିଥାନ୍ତି।